
Tüdőembólia viszkoelasztikus alvadásmonitorizálás vezérelte trombolízis terápiája

Kulcsszavak: Tüdőembólia; Trombolízis; Viszkoelasztometria; Echokardiográfia; rt-PA
Bevezetés: Az ESC 2019-es ajánlása szerint szisztémás trombolízis terápia akut tüdőembólia (TE) kezelésében csak a magas rizikójú csoportban ajánlott, 100 mg rekombináns szöveti plazminogén aktivátor (rt-PA)/ 2 óra kezelési séma szerint. A szakirodalom alapján elmondható, hogy ezen alkalmazott dózis esetében 13,8% a súlyos és 3,6% az intracranialis vérzés előfordulásának valószínűsége. Célkitűzésünk volt a jelenleginél biztonságosabb és hatékonyabb, időben elnyújtott, ClotPro viszkoelasztikus tesztek által vezérelt szisztémás trombolízis terápia megalkotása TE kezelésére.
Módszerek: Az etikai engedélyszámmal rendelkező (65187-5/2021/EÜIG), randomizált, kontrollált, intervenciós klinikai vizsgálatba a Semmelweis Egyetem Aneszteziológiai és Intenzív Terápiás Klinikájának Központi Intenzív Osztályára 2021.12.17. és 2023.09.30. között felvett, felnőtt, TE-vel diagnosztizált, magas és közepes-magas rizikócsoportba tartozó betegek kerültek bevonásra. Mindkét csoportban EX-, FIB-, IN-, TPA-, AP-, ECA- és RVV-tesztek kerültek elvégzésre a trombolízis során minden órában. A Clotpro vezérelt (CPv) csoportban az rt-PA dózist az eredmények szerint állítottuk és szükség szerint a koagulopátia elkerüléséért fibrinogént pótoltunk. Két óránként echokardiográfia vizsgálattal követtük a jobb kamra diszfunkciójának jeleit, melyek eltűnése esetén leállítottuk a trombolízist. A kontroll (K) csoportban az ESC protokoll szerint ajánlott kezelési sémát alkalmaztuk.
Eredmények: A vizsgálatba 33 fő került bevonásra, melyből 13 került kizárásra, 13 esetben CPv és 7 esetben a K csoportnak megfelelő trombolízis terápiát végeztünk. A CPv esetben a terápiás idő és az alkalmazott rt-PA dózis átlaga 8,38 óra (+/-1,63 óra) és 33,00 mg (+/-12,45 mg) volt. 5 páciensnél történt fibrinogén pótlás. A K csoportban 2, a CPv csoportban 1 esetben alakult ki súlyos vérzéses szövődmény. A CPv csoportban a jobb kamra diszfunkció 1 krónikus pulmonális hipertóniás páciens kivételével minden esetben megszűnt, míg a K csoportban 2 páciensnél is perzisztens módon állt fenn. A K csoportban több esetben is tapasztaltunk súlyos koagulopátiát. A CPv csoportban a trombolízis leállítását követően 10 percen belül megszűnt a rt-PA hatás, mely a K csoportban hosszabban perzisztált.
Megbeszélés: Az eredményeink alapján az általunk megalkotott elnyújtott, ClotPro vezérelt TE trombolízis terápia megvalósítható, hatékonyabb, biztonságosabb és a használt rt-PA mennyisége is redukálható vele a jelenlegi ajánláshoz képest.



